**Jari Laukkanen** (s. 21. kesäkuuta 1967 Helsinki) on suomalainen jääkiekkovalmentaja ja entinen jääkiekkoilija. Hän toimii Mestis-joukkue Kajaanin Hokin päävalmentajana. Pelaajaurallaan Laukkanen pelasi SM-liigassa yhteensä 561 runkosarjaottelua tehopistein 138+195=333 ja otti 301 jäähyminuuttia sekä 34 pudotuspeliottelua tehopistein 3+4=7. Hän oli Oulun Kärppien kapteeni vuosina 1998–2002.

Pelaajaura
----------

### Seuraura

Laukkanen voitti Helsingin IFK:n A-nuorissa Suomenmestaruuden vuonna 1987, SM-hopeaa vuonna 1986 ja -pronssia vuonna 1985. Hän voitti joukkueen kultakaudella 1986–1987 myös koko A-nuorten SM-liigan piste- ja syöttöpörssin tehopisteillä 33+42=75. Kaudeksi 1987–1988 Laukkanen siirtyi I-divisioonajoukkue Joensuun Kiekko-Poikiin. Ensimmäisellä kaudella miesten peleissä hän teki 44 runkosarjaottelussa pisteet 25+30=55 ja jakoi joukkueen sisäisen pistepörssin voiton Jari Hämäläisen kanssa. Kaudeksi 1988–1989 hän palasi HIFK:hon, jonka SM-liigajoukkueessa teki 44 runkosarjaottelussa tehopisteet 13+13=26 ja kahdessa pudotuspeliottelussa yhden maalin.

Laukkanen siirtyi kaudeksi 1990–1991 Kalevan Palloon. Hän oli 16 maalillaan joukkueen kolmanneksi paras maalintekijä. Kalevan Pallo voitti SM-hopeaa keväällä 1991. Kaudella 1991–1992 hän oli tehopisteillä 19+19=38 KalPan paras maalintekijä ja toiseksi paras pistemies Juha Jokiharjun jälkeen. Kaudella 1992–1993 Laukkanen oli pisteillä 18+20=38 joukkueen kolmanneksi paras pistemies ja maalintekijä. Kaudeksi 1993–1994 hän palasi taas HIFK:hon. Kausina 1995–1996 ja 1996–1997 Laukkanen kävi lainalla I-divisioonajoukkue Savonlinnan Pallokerhossa. Jälkimmäisellä kaudella hän teki SM-liigan yhden kauden piste-ennätyksensä tehopisteillä 16+26=42 ja jakoi HIFK:n sisäisen pistepörssin voiton Mika Kortelaisen kanssa.

Kesken kauden 1997–1998, tammikuussa 1998 Laukkanen siirtyi HIFK:sta I-divisioonajoukkue Oulun Kärppiin. Hän toimi joukkueen kapteenina seuraavalla kaudella 1998–1999 Laukkanen oli tehopisteillä 21+44=65 Kärppien toiseksi paras pistemies Martin Bergeronin jälkeen. Bergeron ja Laukkanen ottivat I-divisioonan pistepörssissä kaksoisvoiton, ja heidät valittiin kauden päätteeksi I-divisioonan toiseen tähdistökentälliseen. Laukkanen pelasi kauden aikana myös yhden EHL-ottelun Jokereissa. 

Kaudella 1999–2000 Laukkanen voitti tehopisteillä 19+54=73 I-divisioonan syöttöpörssin ja sijoittui pistepörssissä toiseksi Bergeronin jälkeen. Hänet valittiin kauden päätteeksi sarjan ensimmäiseen tähdistökentälliseen. Kauden päätteeksi Kärpät nousi SM-liigaan. Laukkanen pelasi joukkueessa tämän jälkeen kaksi SM-liigakautta, kunnes lopetti pelaajauransa keväällä 2002.

### Maajoukkueura

Laukkanen pelasi alle 20-vuotiaiden MM-kilpailuissa vuonna 1987, jolloin Suomi voitti maailmanmestaruuden. Laukkanen pelasi myös alle 18-vuotiaiden EM-kilpailuissa vuonna 1985.

Valmentajaura
-------------

Laukkanen siirtyi heti pelaajauransa lopetettua kaudeksi 2002–2003 Kärppien A-nuorten apuvalmentajaksi. Kaudella 2003–2004 hän toimi Kärppien B-nuorten päävalmentajana. Laukkanen oli seuran B-nuorten historian ensimmäinen päätoiminen valmentaja. Kaudeksi 2004–2005 hänet nimettiin joukkueen A-nuorten päävalmentajaksi. Kärppien A-nuoret voittivat Suomenmestaruuden vuonna 2010 ja SM-hopeaa vuonna 2006. Kesken kauden 2010–2011, marraskuussa 2010 hänet nimettiin Kärppien SM-liigajoukkueen apuvalmentajaksi Hannu Aravirralle, kun aiempi päävalmentaja Mikko Haapakoski ja apuvalmentaja Petri Karjalainen erotettiin.

Laukkanen siirtyi kaudeksi 2011–2012 Kalevan Palloon Tuomas Tuokkolan apuvalmentajaksi. Jo ennen kauden 2012–2013 alkua, elokuussa 2012 KalPa erotti yllättäen Tuokkolan ja nimesi Laukkasen uudeksi päävalmentajaksi. Marraskuussa joukkue jatkoi Laukkasen sopimusta kevääseen 2015 saakka. Hän luotsasi kuluneen kauden päätteeksi KalPan runkosarjassa viidenneksi. Kaudella 2013–2014 joukkue oli sarjataulukossa viimeisenä, kun KalPa päätti erottaa Laukkasen jo loppukaudeksi, samalla kun seura päätti vaihtaa päävalmentajaa seuraavalle kaudelle. Runkosarjan viimeiseen seitsemään otteluun KalPan uudeksi päävalmentajaksi nousi Anssi Laine joukkueen A-nuorista.

Kaudeksi 2014–2015 Laukkanen siirtyi 1+1-vuotisella sopimuksella Mestis-joukkue Kajaanin Hokin päävalmentajaksi. Tammikuussa 2015 joukkue käytti hänen sopimuksessaan olleen option ja teki vuoden mittaisen jatkosopimuksen Laukkasen kanssa. Hän voitti Mestis-pronssia keväällä 2015. Tammikuussa 2016 Laukkanen teki kaksivuotisen jatkosopimuksen Hokin kanssa.Sopimus kuitenkin purkautui Hokkin konkurssin myötä ja kaudelle 2017–2018 Laukkanen sai pestin Oulun Kärppien kehitysjohtajaksi.

Perhe
-----

Laukkasen tytär on uimari Noora Laukkanen.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1986–1987 | HIFK | A-SM | 34 | 33 | 42 | 75 | 46 | 4 | 3 | 3 | 6 | 8 |  |  |  |  |  |  | JMM | 5 | 0 | 1 | 1 | 2 |
| 1987–1988 | JoKP | I-divisioona | 44 | 25 | 30 | 55 | 12 | – | – | – | – | – |
| 1988–1989 | HIFK | SM-liiga | 44 | 13 | 13 | 26 | 20 | 2 | 1 | 0 | 1 | 0 |
| 1989–1990 | HIFK | SM-liiga | 44 | 8 | 14 | 22 | 32 | 2 | 0 | 1 | 1 | 0 |
| 1990–1991 | KalPa | SM-liiga | 44 | 16 | 16 | 32 | 32 | 8 | 1 | 2 | 3 | 4 |
| 1991–1992 | KalPa | SM-liiga | 44 | 19 | 19 | 38 | 17 | – | – | – | – | – |
| 1992–1993 | KalPa | SM-liiga | 48 | 18 | 20 | 38 | 26 | – | – | – | – | – |
| 1993–1994 | HIFK | SM-liiga | 47 | 6 | 19 | 25 | 10 | 3 | 0 | 0 | 0 | 2 |
| 1994–1995 | HIFK | SM-liiga | 50 | 15 | 19 | 34 | 30 | 3 | 0 | 0 | 0 | 0 |
| 1995–1996 | SaPKo | I-divisioona | 1 | 0 | 0 | 0 | 0 | – | – | – | – | – |
|  | HIFK | SM-liiga | 45 | 6 | 7 | 13 | 48 | 3 | 0 | 2 | 2 | 2 |
| 1996–1997 | SaPKo | I-divisioona | 3 | 0 | 0 | 0 | 0 | – | – | – | – | – |
|  | HIFK | SM-liiga | 50 | 16 | 26 | 42 | 28 | – | – | – | – | – |
| 1997–1998 | HIFK | SM-liiga | 35 | 5 | 12 | 17 | 8 | – | – | – | – | – |
|  | Kärpät | I-divisioona | 12 | 6 | 10 | 16 | 10 | 13 | 2 | 6 | 8 | 6 |
| 1998–1999 | Kärpät | I-divisioona | 47 | 21 | 44 | 65 | 40 | 5 | 1 | 2 | 3 | 8 | Kakkostähdistö |
| 1999–2000 | Kärpät | I-divisioona | 47 | 19 | 54 | 73 | 56 | 7 | 3 | 3 | 6 | 14 | Ykköstähdistö |
| 2000–2001 | Kärpät | SM-liiga | 54 | 8 | 20 | 28 | 24 | 9 | 1 | 1 | 2 | 2 |
| 2001–2002 | Kärpät | SM-liiga | 56 | 8 | 10 | 18 | 26 | 4 | 0 | 0 | 0 | 0 |
| 12 kautta | yhteensä | SM-liiga | 561 | 138 | 195 | 333 | 301 | 34 | 3 | 4 | 7 | 10 |

Lähteet
-------

* Jari Laukkanen The Internet Hockey Databasessa (englanniksi)
* Jari Laukkanen *Elite Prospects*. Everysport Media Group AB.  (englanniksi)
* Suikki, Reijo (vt. päätoimittaja): *Jääkiekkokirja 2002–2003*. Jyväskylä: Gummerus, 2002. ISBN 952-469-002-0.

### Viitteet

1. ↑  Joukkue - Jari Laukkanen[vanhentunut linkki]
2. 1 2 3  Jari Laukkanen profile - Eurohockey.com (englanniksi)
3. 1 2  Jari Laukkanen *Elite Prospects*. Everysport Media Group AB.  (englanniksi)
4. ↑  Mikkola, Miikka: 97–98 – Kokkolan tehoketju ja ulkomaalaisten invaasio  14.11.2004. Jatkoaika.com. Viitattu 16.10.2012.
5. ↑  98-99 – Kärpät lipsahtaa ja Pelicans yllättää
6. ↑  Mikkola, Miikka: 98–99 – Kärpät lipsahtaa ja Pelicans yllättää  6.12.2004. Jatkoaika.com. Viitattu 16.10.2012.
7. ↑  Suikki, Reijo; s. 247–248
8. ↑  Suikki, Reijo; s. 21
9. 1 2  Heikkinen, Kari: Kärpät 2001–2002 – pelaaja-arvostelut  25.5.2002. Jatkoaika.com. Viitattu 16.10.2012.
10. ↑  Kärpille kasa jatkosopimuksia  19.5.2003. Jatkoaika.com. Viitattu 16.10.2012.
11. ↑  Väisänen, Matti: Pelilliset syyt ajoivat vaihdokseen  22.11.2010. Jatkoaika.com. Viitattu 16.10.2012.
12. ↑  Matti Kuparinen KalPaan  5.4.2011. Jatkoaika.com. Viitattu 16.10.2012.
13. ↑  KalPa nimesi uuden päävalmentajansa  29.8.2012. Jatkoaika.com. Viitattu 16.10.2012.
14. ↑  Jari Laukkanen KalPan päävalmentajaksi *kalpa-hockey.fi*.  29.8.2012.  Arkistoitu 26.9.2012.
15. ↑  KalPa pidensi luotsinsa toimikautta  19.11.2012. Jatkoaika.com. Viitattu 25.11.2012.
16. ↑  Savon Sanomat: Jari Laukkaselle potkut  27.2.2014. Jatkoaika.com. Viitattu 27.2.2014.
17. ↑  Hokki siirtyy Laukkasen komentoon  28.4.2014. Jatkoaika.com. Viitattu 8.6.2014.
18. ↑  Laukkanen jatkaa Hokin päävalmentajana  16.1.2015. Jatkoaika.com. Viitattu 23.8.2015.
19. ↑  Laukkanen jatkaa Hokin päävalmentajana  3.1.2016. Jatkoaika.com. Viitattu 3.1.2016.
20. ↑  Noora Laukkanen MTV Oy. Viitattu 21.11.2012. [vanhentunut linkki]

  


|  |  |  |
| --- | --- | --- |
| Edeltäjä:**Tuomas Tuokkola** | **KalPan päävalmentaja**2012–2014 | Seuraaja:**Anssi Laine** |

|  |  |  |
| --- | --- | --- |
| Edeltäjä:**Petri Mattila** | **Kajaanin Hokin päävalmentaja**2014–2017 | Seuraaja:**Jarkko Heikkinen** |

|  |  |  |
| --- | --- | --- |
| Edeltäjä:**Kai Suikkanen** | **Oulun Kärppien kapteeni SM-liigassa**2000–2002 | Seuraaja:**Lasse Kukkonen** |